REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/61-19

18. mart 2019. godine

B e o g r a d

ZAPISNIK

SA 64. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. MARTA 2019. GODINE

Sednica je počela u 11,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, Veroljub Matić, dr Dragana Barišić, Dušica Stojković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Jelena Mijatović, zamenik Marka Zeljuga, Stefana Miladinović, zamenik Đorđa Milićevića i Milorad Mirčić, zamenik prof. dr Vojislava Šešelja (napustio sednicu po završetku glasanja o tačkama 1. - 8. dnevnog reda sednice).

Sednici nisu prisustvovali članovi Odbora: Marko Zeljug, Đorđe Milićević, prof. dr Vojislav Šešelj, Nemanja Šarović, Branka Stamenković, Goran Ćirić, Nenad Konstantinović i Nenad Čanak.

Sednici su prisustvovali i Srđan Smiljanić, generalni sekretar Narodne skupštine, i Marina Šuković i Dario Kukolj, pomoćnici generalnog sekretara Narodne skupštine.

Sednici su prisustvovali i predstavnici nezavisnih državnih organa: Rastko Stefanović, načelnik finansijske službe Regulatornog tela za elektronske medije; Dejan Damnjanović, zamenik direktora Agencije za borbu protiv korupcije i Nataša Božić, šef Kancelarije direktora Agencije za borbu protiv korupcije; Bojana Mitrović, potpredsednik Saveta Državne revizorske institucije i Milena Stojinović, načelnik Službe za ljudske resurse Državne revizorske institucije; Dejan Popović, predsednik Saveta Agencije za energetiku i Goran Petković, član Saveta Agencije za energetiku; Stanojla Mandić, zamenik Poverenika za informacije od javnog značaja i zaštitu podataka o ličnosti i Olja Jovičić, generalni sekretar Stručne službe Zaštitnika građana.

Pre utvrđivanja dnevnog reda, Odbor je većinom glasova prihvatio predlog predsednika Odbora da se obavi zajednički jedinstveni pretres po tačkama 1. - 8. predloženog dnevnog reda, koji je podnet na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

 Na predlog predsednika, Odbor je većinom glasova utvrdio sledeći

 D n e v n i r e d:

- usvajanje zapisnika sa 62. i 63. sednice Odbora -

1. Razmatranje predloga Regulatornog tela za elektronske medije za utvrđivanje maksimalnog broja zaposlenih na neodređeno vreme u 2019. godini (21 Broj: 112-237/19 od 11. februara 2019. godine);
2. Razmatranje predloga Agencije za borbu protiv korupcije za utvrđivanje maksimalnog broja zaposlenih na neodređeno vreme u 2019. godini (21 Broj: 112-271/19 od 18. februara 2019. godine);
3. Razmatranje predloga Državne revizorske institucije za utvrđivanje maksimalnog broja zaposlenih na neodređeno vreme u 2019. godini (21 Broj: 112-295/19 od 21. februara 2019. godine);
4. Razmatranje predloga Agencije za energetiku Republike Srbije za utvrđivanje maksimalnog broja zaposlenih na neodređeno vreme u 2019. godini (21 Broj: 112-431/19 od 12. marta 2019. godine);
5. Davanje saglasnosti na Pravilnik o unutrašnjem uređenju i sistematizaciji radnih mesta u Službi Poverenika za informacije od javnog značaja i zaštitu podataka o ličnosti (21 Broj: 02-419/19 od 8. marta 2019. godine);
6. Davanje saglasnosti na Pravilnik o unutrašnjem uređenju i sistematizaciji radnih mesta u Službi Narodne skupštine (03 broj 02-461/19 od 15. marta 2019. godine);
7. Razmatranje predloga za utvrđivanje maksimalnog broja zaposlenih na neodređeno vreme Službi Narodne skupštine u 2019. godini (03 Broj: 112-462/19 od 15. marta 2019. godine);
8. Utvrđivanje predloga odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana (21 broj 02-446/19 od 11. marta 2019. godine);
9. Razmatranje obaveštenja predsednika Narodne skupštine o izricanju mere održavanja reda narodnom poslaniku Bošku Obradoviću na 11. sednici Odbora za Kosovo i Metohiju (01 Broj: 120-433/19 od 12. marta 2019. godine);
10. Razmatranje zahteva Jelene Žarić Kovačević, narodnog poslanika, za davanje pozitivnog mišljenja za obavljanje druge javne funkcije (21 broj: 02-453/19 od 13. marta 2019. godine);
11. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 62. i 63. sednice Odbora.

**PRVA - OSMA TAČKA DNEVNOG REDA**: Razmatranje predloga Regulatornog tela za elektronske medije za utvrđivanje maksimalnog broja zaposlenih na neodređeno vreme u 2019. godini; Razmatranje predloga Agencije za borbu protiv korupcije za utvrđivanje maksimalnog broja zaposlenih na neodređeno vreme u 2019. godini; Razmatranje predloga Državne revizorske institucije za utvrđivanje maksimalnog broja zaposlenih na neodređeno vreme u 2019. godini; Razmatranje predloga Agencije za energetiku Republike Srbije za utvrđivanje maksimalnog broja zaposlenih na neodređeno vreme u 2019. godini; Davanje saglasnosti na Pravilnik o unutrašnjem uređenju i sistematizaciji radnih mesta u Službi Poverenika za informacije od javnog značaja i zaštitu podataka o ličnosti; Davanje saglasnosti na Pravilnik o unutrašnjem uređenju i sistematizaciji radnih mesta u Službi Narodne skupštine; Razmatranje predloga za utvrđivanje maksimalnog broja zaposlenih na neodređeno vreme Službi Narodne skupštine u 2019. godini; Utvrđivanje predloga odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana.

U skladu sa usvojenim predlogom predsednika Odbora, o navedenim tačkama utvrđenog dnevnog reda sednice, Odbor je vodio zajednički jedinstveni pretres.

Načelnik Finansijske službe Regulatornog tela za elektronske medije, Rastko Stefanović, je obrazložio da je predloženi maksimalan broj zaposlenih na neodređeno vreme u 2019. godini u Regulatornom telu 83, istakavši da je Narodna skupština dala saglasnost na Finansijski plan Regulatora za 2019. godinu kojim su obezbeđena sredstva za isplatu plata za traženi broj izvršilaca, kao i da je prema aktu o sistematizaciji predviđeni broj sistematizovanih izvršilaca 104.

Milorad Mirčić je izneo stav da se ovo regulatorno telo pretvorilo u političku organizaciju sa prevelikim brojem zaposlenih, te da je neophodno organizovati rad sa manjim brojem zaposlenih.

U nastavku sednice predlog su, ispred Agencije za borbu protiv korupcije, obrazložili Dejan Damnjanović, zamenik direktora Agencije, koji je opravdao odsustvo direktora Sikimića zbog njegovog učestvovanja na 82. sedncici GRECO-a, i Nataša Božić, šef Kancelarije direktora Agencije. Ona je navela da je predlog da maksimalni broja zaposlenih na neodređeno vreme u vreme u Stručnoj službi Agencije u 2019. godini bude 157 zaposlenih kako je predviđeno aktom o sistematizaciji na koji je saglasnost dao nadležni odbor Narodne skupštine 27. novembra 2018. godine, a sve u skladu sa odobrenim budžetskim sredstvima. Istakla je i da je Zakonom o Agenciji za borbu protiv korupcije, Zakonom o finansiranju političkih aktivnosti i Zakonom o organizaciji nadležnosti državnih organa u suzbijanju organizovanog kriminala, terorizma i korupcije, kao i Zakonom o lobiranju utvrđen veliki broj nadležnosti Agencije, te da je jačanje kadrovskih kapaciteta Agencije neophodan preduslov za njihovo efikasno ostvarivanje.

Milorad Mirčić je predstavnicima Agencije postavo pitanje neophodnosti postojanja radnog mesta pomoćnika direktora za Sektor za saradnju sa medijima i civilnim društvom. Dejan Damnjanović je pojasnio da Agencija prema zakonu ima obavezu da dodeljuje finansijska sredstva organizacijama civilnog društva i da je zbog toga neophodna saradnja Agencije sa predstavnicima civilnog društva, posebno na lokalnom nivou. Takođe je istakao da Agencija prati i kontroliše kako će se dodeljena sredstva trošiti, da je potrebno poboljšati i unaprediti saradnju sa medijima, te da su to razlozi zbog kojih je procenjeno da je potrebno postojanje takvog radnog mesta.

Aleksandar Marković je ukazao da je, po njegovom mišljenju, obaveza on line prijavljivanja imovine funkcionera na propisanim obrascima Agencije komplikovana i da zahteva informatičku pismenost podnosioca prijava; da je u slučaju potrebe pojašnjenja ili otklanjanja nedoumica prilikom popunjavanja navedenih obrazaca veoma teško uspostaviti kontakt sa Agencijom, te da iz tih razloga smatra da je potrebno da se omogući i olakša komunikacija između funkcionera i predstavnika Agencije.

Dejan Damnjanović se složio da postoji problem na koji je ukazao narodni poslanik Aleksandar Marković i istakao da je Agencija na usluzi narodnim poslanicima i drugim funkcionerima, kao i da se u Agenciji trude da izađu u susret funkcionerima i da im olakšaju ispunjenje zakonskih obaveza postavljanjem prigodnih informativnih sadržaja na zvaničnoj internet prezentaciji Agenciji, štampanjem brošura sa uputstvima o obavezama funckionera, rokovima za podnošenje obrazaca i sl.

Predlog za određivanje maksimalnog broja zaposlenih u 2019. godini obrazlagala je Bojana Mitrović, potpredsednik Saveta Državne revizorske institucije, koja je istakla da je Pravilnikom o unutrašnjem uređenju i sistematizaciji radnih mesta u Državnoj revizorskoj instituciji sistematizovano 83 radnih mesta sa ukupno 426 izvršilaca; da je u Instituciji trenutno zaposleno 310 lica na neodređeno vreme uključujući i petoro članova Saveta DRI; da je Ministarstvo finansija dalo saglasnost na Predlog Kadrovskog plana Institucije za 2019. godinu, kao i na Predlog za njegovu izmenu, a kojima je planirano da ukupan broj zaposlenih na kraju 2019. godine bude 329 lica. Napomenula je i da je Akcionim planom za sprovođenje Strategije reforme upravljanja finansija za period 2016. -2020. godine u okviru mere 5.3. predviđeno jačanje kapaciteta Institucije i unapređenje uslova rada povećanjem broja zaposlenih.

U diskusiji je učestvovao Milorad Mirčić koji je rekao da je nedostatak kadrova u Instituciji akutni problem države i društva, da Institucija treba da zaposli što veći broj kvalifikovanih ljudi, i istakao da su revizori, koji nisu adekvatno plaćeni, izloženi pritiscima i neprijatnostima, te da je neophodno da u svom radu imaju veća ovlašćenja.

Dejan Popović, predsednik Saveta Agencije za energetiku, obrazložio je da je podneti predlog da maksimalan broj zaposlenih na neodređeno vreme u kalendarskoj 2019. godini iznosi 51 zaposlen, nepromenjen u odnosu na 2018. godinu, kao i da su za traženi broj izvršilaca obezbeđena sredstva Finansijskim planom Agencije za 2019. godinu na koji je saglasnost dala Narodna skupština.

Stanojla Mandić, zamenik Poverenika za informacije od javnog značaja i zaštitu podataka o ličnosti, je napomenula da je novim Pravilnikpm o unutrašnjem uređenju i sistematizaciji radnih mesta u Službi Poverenika ispunjena formalna obaveza usaglašavanja sa izmenama Zakona o državnim službenicima unošenjem kompetencija za obavljanje poslova i unošenjem novih opisa poslova radnih mesta, te da je u svemu drugom Pravilnik ostao nepromenjen.

Srđan Smiljanić, generalni sekretar Narodne skupštine, je istakao da je donošenje novog akta o sistematizaciji radnih mesta usledilo zbog obaveze propisane Zakonom o o državnim službenicima da se pravilnici o unutrašnjem uređenju i sistematizaciji radnih mesta usklade sa odredbama Zakona u roku od tri meseca od njegovog stupanja na snagu, u pogledu kompetencija državnih službenika. Pravilnikom su, na preporuku Ministarstva za državnu upravu i lokalnu samoupravu, usklađeni i pojedini nazivi radnih mesta, dok je u pogledu maksimalnog broja zaposlenih, predložen broj od 510 izvršilaca na 214 sistematizovanih radnih mesta. Napomenuo je da je novim Pravilnikom nekoliko radnih mesta izdvojeno u posebne organizacione jedinice koje se odnose na pravnu službu i na deo koji će se baviti realizacijom službenih putovanja.

Olja Jovičić, generalni sekretar Stručne službe Zaštitnika građana, je istakla da je donošenje novog Pravilnika o sistematizaciji, na koji saglasnost daje Narodna skupština, uslovljeno odredbama izmenjenog Zakona o državnim službenicima, te da su ponašajne funkcionalne kompetencije unete u obrasce koji su sada sastavni deo Pravilnika.

Odbor je, u skladu sa članom 157. stav 2. Poslovnika Narodne skupštine, o svakom predlogu odluke odlučivao posebno.

1) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnoj službi Regulatornog tela za elektronske medije u 2019. godini - 83 zaposlenih uz ograničenje obezbeđenom masom sredstava za isplatu plata Finansijskim planom Regulatora za 2019. godinu na koji je saglasnost dala Narodna skupština 8. decembra 2018. godine, iz tačke 1. dnevnog reda.

2) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnoj službi Agencije za borbu protiv korupcije u 2019. godini - 157 zaposlenih uz ograničenje obezbeđenom masom sredstava za isplatu plata utvrđenu Zakonom o budžetu Republike Srbije za 2019. godinu, iz tačke 2. dnevnog reda.

3) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Državnoj revizorskoj instituciji u 2019. godini - 426 zaposlenih, uz ograničenje obezbeđenom masom sredstava za isplatu plata utvrđenu Zakonom o budžetu Republike Srbije za 2019. godinu, uključujući i dodatna sredstva iz Tekuće budžetske rezerve odobrena Rešenjem Vlade od 14. februara 2019. godine, iz tačke 3. dnevnog reda.

4) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Agenciji za energetiku Republike Srbije u 2019. godini - 51 zaposlen, uz ograničenje obezbeđenom masom sredstava za isplatu plata predviđenu Finansijskim planom Agencije za 2019. godinu na koji je saglasnost dala Narodna skupština, iz tačke 4. dnevnog reda.

5) Na predlog predsednika, Odbor je većinom glasova usvojio Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Službi Poverenika za informacije od javnog značaja i zaštitu podataka o ličnosti, iz tačke 5. dnevnog reda.

6) Na predlog predsednika, Odbor je većinom glasova usvojio Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Službi Narodne skupštine iz tačke 6. dnevnog reda.

7) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Službi Narodne skupštine u 2019. godini - 510 zaposlenih, uz ograničenje obezbeđenom masom sredstava za isplatu plata utvrđenu Skupštinskim budžetom za 2019. godinu, koji je sastavni deo Zakona o budžetu Republike Srbije za 2019. godinu, iz tačke 7. dnevnog reda.

8) Na predlog predsednika, Odbor je većinom glasova utvrdio Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana, koji će biti upućen Narodnoj skupštii na razmatranje i usvajanje.

Na predlog predsednika, Odbor je jednoglasno, za predstavnika predlagača na sednici Narodne skupštine, odredio dr Aleksandra Martinovića, predsednika Odbora.

**DEVETA TAČKA DNEVNOG REDA**: Razmatranje obaveštenja predsednika Narodne skupštine o izricanju mere održavanja reda narodnom poslaniku Bošku Obradoviću na 11. sednici Odbora za Kosovo i Metohiju

Diskusije nije bilo.

Na predlog predsednika, Odbor je većinom glasova doneo Odluku o novčanoj kazni za BOŠKA OBRADOVIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 7.673,26 dinara.

**DESETA TAČKA DNEVNOG REDA**: Razmatranje zahteva Jelene Žarić Kovačević, narodnog poslanika, za davanje pozitivnog mišljenja za obavljanje druge javne funkcije

Predsednik Odbora upoznao je članove i zamenike članova Odbora da je Jelena Žarić Kovačević podnela zahtev da uz funkciju narodnog poslanika obavlja i funkciju predsednika Opštinske izborne komisije Gradske opštine Niška Banja.

Diskusije nije bilo.

Na predlog predsednika, Odbor je jednoglasno dao pozitivno mišljenje Jeleni Žarić Kovačević, da uz funkciju narodnog poslanika obavlja i funkciju predsednika Opštinske izborne komisije Gradske opštine Niška Banja.

**JEDANAESTA TAČKA DNEVNOG REDA**: Utvrđivanje spiska nalepnica za parkiranje A-I i A-II

 Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II.

\* \* \*

Sednica je završena u 12,00 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović